SCC เจอพิษด้อยค่า “โรงปูนพม่า” กดกำไร Q3 ลดวูบ 30% เหลือ 6.8 พันลบ.
SCC รายงานกำไรไตรมาส 3/64 ลดลง 30% เหลือ 6.8 พันลบ. หลังขาดทุนด้อยค่าสินทรัพย์โรงงานซีเมนต์ในเมียนมา ส่วนงวด 9 เดือนโต 49% แตะ 3.9 หมื่นลบ.
SCC รายงานกำไรไตรมาส 3/64 ลดลง 30% เหลือ 6.8 พันลบ. หลังขาดทุนด้อยค่าสินทรัพย์โรงงานซีเมนต์ในเมียนมา ส่วนงวด 9 เดือนโต 49% แตะ 3.9 หมื่นลบ.
27 ต.ค. 2564

บริษัท ปูนซิเมนต์ไทย จำกัด(มหาชน) หรือ SCC รายงานลการดำเนินงานงวดไตรมาส 3 และงวด 9 เดือนแรกของปี 2564 มีกำไรสุทธิ ดังนี้

โดยในไตรมาสที่ 3 เอสซีจีมีรายได้จากการขายอยู่ที่ 131,825 ล้านบาท ลดลงเล็กน้อย หรือ 1% จากไตรมาสก่อน ท่ามกลางอุปสงค์ที่ลดลงจากผลกระทบจากสถานการณ์การแพร่ระบาดระลอกใหม่ของ COVID-19 และจากมาตรการล็อกดาวน์ทั้งในประเทศและต่างประเทศ ด้าน EBITDA ลดลง 54% จากไตรมาสก่อนมาอยู่ที่ 14,741 ล้านบาท
ทั้งนี้ เอสซีจี มีกำไรสำหรับงวดเท่ากับ 6,817 ล้านบาท ลดลง 60% จากไตรมาสก่อน จากไตรมาสนี้มีรายการสำคัญ (Key Items) โดยรวมขาดทุนจากการด้อยค่าสินทรัพย์ของโรงงานซีเมนต์ ในประเทศเมียนมา และกำไรจากการปรับมูลค่าเงินลงทุนเป็นมูลค่ายุติธรรม
อย่างไรก็ตาม EBITDA จากการดำเนินงานปกติ (Normalized EBITDA) ที่ไม่รวมรายการสำคัญดังกล่าวในไตรมาสที่ 3 ปี 2564 จะอยู่ที่ 16,806 ล้านบาท ลดลง 48% จากไตรมาสก่อน จากเงินปันผลรับที่ลดลง และกำไรจากการดำเนินงานปกติ (Normalized Profit) จะเท่ากับ 9,066 ล้านบาท หรือลดลง 47% จากส่วนต่างราคาสินค้าเคมีภัณฑ์และด้านส่วนแบ่งกำไรจากบริษัทร่วมลดลง
เมื่อเทียบกับช่วงเดียวกันของปีก่อน เอสซีจีมีรายได้จากการขายเพิ่มขึ้น 31% สาเหตุหลักจากราคาขายของสินค้าเคมีภัณฑ์เพิ่มขึ้น ขณะที่ EBITDA ลดลง 23% และกำไรสำหรับงวดลดลง 30% ทั้งนี้ EBITDA จากการดำเนินงานปกติจะลดลง 15% จากราคา Naphtha ที่ปรับตัวเพิ่มขึ้น และกำไรจากการดำเนินงานปกติจะลดลง 11% จากธุรกิจซีเมนต์และผลิตภัณฑ์ก่อสร้างที่ได้รับผลกระทบจากสถานการณ์การแพร่ระบาดระลอกใหม่ของ COVID-19
อย่างไรก็ตาม ผลประกอบการครั้งนี้สะท้อนความสามารถของธุรกิจซีเมนต์และผลิตภัณฑ์ก่อสร้างในการขาย ถึงแม้ว่ารัฐบาลจะประกาศ มาตรการปิดไซต์งานก่อสร้างตลอดเดือนกรกฎาคม – สิงหาคม 2564 รวมถึงธุรกิจเคมิคอลส์ที่สามารถบริหารจัดการช่องทางการขาย ทำให้ปริมาณการขาย Polyolefin ในไตรมาสที่ 3 ปี 2564 สูงที่สุด ท่ามกลางสถานการณ์การแพร่ระบาดระลอกใหม่ของ COVID-19 และสภาวะขาดแคลนตู้คอนเทนเนอร์ ทั้งนี้ EBITDA Margin จากการดำเนินงานปกติเท่ากับ 13% เทียบกับ EBITDA Margin อยู่ที่ 11%
ด้านผลการดำเนินงานในช่วง 9 เดือนของปี 2564 เอสซีจีมีรายได้จากการขายเท่ากับ 387,446 ล้านบาท เพิ่มขึ้น 28% จากช่วงเดียวกันของปีก่อน โดยมี EBITDA เท่ากับ 70,457 ล้านบาท เพิ่มขึ้น 25% จากช่วงเดียวกันของปีก่อน จากผลการดำเนินงานของ ธุรกิจเคมิคอลส์ที่ดีขึ้น กำไรสำหรับงวด 38,867 ล้านบาท เพิ่มขึ้น 49% จากช่วงเดียวกันของปีก่อน จากส่วนต่างราคาของสินค้าเคมีภัณฑ์และส่วนแบ่งกำไรจากบริษัทร่วมเพิ่มขึ้น
ส่วนของธุรกิจแพคเกจจิ้งมีรายได้จากการขายอยู่ที่ 89,078 ล้านบาท เพิ่มขึ้น 29% จากช่วงเดียวกันของปีก่อน EBITDA เท่ากับ 15,755 ล้านบาท เพิ่มขึ้น 24% จากช่วงเดียวกันของปีก่อน และกำไรสำหรับงวดเท่ากับ 6,179 ล้านบาท เพิ่มขึ้น 24% จากช่วงเดียวกันของปีก่อน โดยมี EBITDA Margin คงที่เท่ากับ 18% เทียบกับช่วงเดียวกันของปีก่อน